சர்தார் பி. எம். ஆதிகேசவலு நாயக்கர்

சர்தார் பி. எம். ஆதிகேசவலு நாயக்கர் (P. M. Audikesavalu Naicker) என்பவர் ஓர் இந்திய சுதந்திரப் போராட்ட வீரராவார். 1898 ஆம் ஆண்டு செப்டம்பர் மாதம் 9 ஆம் தேதியன்று புதுவை மதுரை முத்து நாயக்கர் மற்றும் அமிர்தம்மாள் தம்பதியருக்கு மூன்றாவது மகனாகப் பிறந்தார். இவர் சட்டமன்ற உறுப்பினராகவும் இருந்துள்ளார். இந்திய சுதந்திரப் போராட்டத்தின் போது சென்னை மாகாணத்தில் தீவிரமாகச் செயல்பட்டார். 

 ஆரம்ப கால வாழ்க்கை 
ஆதிகேசவலு, 1898 ஆம் ஆண்டு செப்டம்பர் மாதம் 9  ஆம் தேதியன்று சென்னையின் கொருக்குப்பேட்டையில் பிறந்தார். இவரது பாட்டனார்(தாத்தா) கிருட்டிணசாமி நாயக்கர், பிரெஞ்சு காலனித்துவ ஆட்சியின் போது புதுவையில் ஏற்பட்ட அமைதியின்மை காரணமாக, சென்னை கொருக்குப்பேட்டைக்கு குடிபெயர்ந்தார்.  அங்கு அவரது குடும்பத்தினர் சுண்ணாம்பு வியாபாரம் மேற்கொண்டனர். அக்குடும்பத்தின் ஐந்து மகன்களில் மூன்றாவது மகனாக ஆதிகேசவலு பிறந்தார். தனது ஆரம்பக் கல்வியை உள்ளூரில் பெற்றார். பின்னர் அவர் பள்ளி இறுதி வகுப்பு வரை சென்னை உயர்நீதிமன்றத்திற்கு எதிரே உள்ள பாரி முனையில் அமைந்திருந்த சென்னை கிறித்துவக் கல்லூரி நிர்வாகத்திற்குட்பட்ட பள்ளியில் பயின்றார். .

 தொழிலாளர் இயக்கம் 
1916  ஆம் ஆண்டு மதராசு மற்றும் தெற்கு மராத்தா இரயில்வே இளம் ஆண்கள் தொழிற்சங்கத்தை நிறுவி  அதன் தலைவரான போது தொழிலாளர் இயக்கத்தில் இவர் ஈடுபாடு தொடங்கியது. முன்னாள் கம்பெனி ஊழியர் சங்கம் மற்றும் மதராசு மண்ணெண்ணெய், எண்ணெய் தொழிலாளர் சங்கம் உட்பட பல தொழிற் சங்கங்களையும் ஒன்றிணைத்து இவர் வழிநடத்தினார்.  1917 ஆம் ஆண்டில்  வடக்கு மதராசு தொழிலாளர் சங்கத்தின் வேலை நிறுத்தத்திற்கும் தலைமை தாங்கினார். இந்த வேலை நிறுத்தமானது மதராசில் பதிவு செய்யப்பட்ட ஆரம்பகால வேலை நிறுத்தங்களில் ஒன்றாகக் கருதப்படுகிறது.

இந்தியாவின் ஆரம்பகால தொழிற்சங்கங்களில் ஒன்றாகக் கருதப்படும் மதராசு தொழிலாளர் சங்கம் 1918 இல் நிறுவப்பட்டது. மற்றும் டிராம்வேசு பொதுப்பணி மற்றும் உற்பத்தி போன்ற தொழில்களில் உள்ள பிற தொழிற்சங்கங்களின் செயல்பாடுகளிலும் இவர் ஈடுபட்டார்.

 இந்திய சுதந்திரப் போராட்டத்தில் பங்களிப்பு 
1920 முதல் 1925 ஆம் ஆண்டு வரை சென்னை மாவட்ட காங்கிரசு குழுவின் செயலாளராகப் பணியாற்றினார். சென்னை மற்றும் செங்கல்பட்டு மாவட்டங்களில் காங்கிரசு கட்சியின் செல்வாக்கை விரிவுபடுத்துவதற்காகப் பாடுபட்டார்.. 1922 ஆம் ஆண்டு காந்தியடிகள் அறிவித்த வரிகொடா இயக்கத்தை தீவிரமாக செயல்படுத்தும் முயற்சியில் அன்றைய சென்ட்ரல் இரயில் நிலையம் அருகே இருந்த தனக்கு சொந்தமான 
100 க்கும் மேற்பட்ட  ஏக்கர் நிலங்களுக்கு வரி கட்ட மறுத்ததன் காரணமாக அந்த நிலங்களை பிரித்தானிய அரசு கைப்பற்றியது. அதன் இன்றைய மதிப்பு பல நுறு கோடிகளுக்கும் மேல் ஆகும். காந்தியடிகளை 1921லேயே பம்பாயிலிருந்து அழைத்து வந்து சென்னை மெரினா கடற்கரையில் காந்தியடிகளின் முதல் பொதுக் கூட்டத்தை நடத்தியவர். 1921,1936 ஆகிய ஆண்டுகளில் நேருவைத் தமிழகத்திற்கு பயணமாக அழைத்து வந்து இந்திய சுதந்திரத்துக்கான பிரச்சாரத்தை மேற்கொண்டார்.

1927 ஆம் ஆண்டு இந்தியா வந்த சைமன் குழு 1928 ஆம் ஆண்டு மதராசிற்கு வந்தபோது அக்குழுவிற்கு எதிர்ப்பு தெரிவிக்கும் வகையில் நடைபெற்ற பேராட்டங்களில் இவரும் பங்கேற்றார். அப்போராட்டத்தை ஒடுக்க காவல் துறையினர் மேற்கொண்ட அடக்குமுறையின் போது காயமடைந்தார். 1930 ஆம் ஆண்டு காந்தி நாடு முழுவதும் மேற்கொண்ட சட்டமறுப்பு இயக்கம் மற்றும் உப்பு சத்தியாகிரகத்தின் போது சத்தியாகிரக ஆர்பாட்டங்களில் ஈடுபட்டதற்காக நாயக்கர் சிறைவாசம் அனுபவித்தார். இந்த நிகழ்வுகளின் போது இவரது தலைமைத்துவத்தையும் துணிச்சலையும் பாரட்டி காந்தி இவருக்கு "சர்தார்" என்ற பெருமை மிக்க பட்டத்தை வழங்கியதாகக் கூறப்படுகிறது.

1933 ஆம் ஆண்டு மதராசு மாகாணத்தில் செயல்பட்டு வந்த அரிசன நலச் சங்கத்தின் செயலாளராக எம். பி. சிவஞானம் இருந்தபோது சர்தார் வட சென்னை பகுதியின் தலைவராக இருந்தார். 1942 ஆம் ஆண்டு வெள்ளையனே வெளியேறு இயக்கத்தின் போது நடைபெற்ற போரட்டத்திலும், இரண்டாம் உலகப் போரில் (1939 -1945) ஆங்கிலேயர்கள் இந்தியர்களின் அனுமதியைப் பெறாமல் போரில் ஈடுபடுத்தியதை எதிர்த்துப் போராடியதாலும் இவர் சிறையில் அடைக்கப்பட்டார்.

 சட்டமன்ற பணிகள் 
நாயக்கர் 1936 முதல் 1939 ஆம் ஆண்டு வரையிலும் மீண்டும் 1940 முதல் 1946 ஆம் ஆண்டு வரையிலும் கொருக்குப்பேட்டை நகராட்சி உறுப்பினராக இருந்துள்ளார். 1939 முதல் 1940 ஆம் ஆண்டு வரை மதராசு மாநகராட்சியின் துணை மேயராகவும் பதவி வகித்துள்ளார். 1937 முதல் 1939 ஆம் ஆண்டு வரை மதராசு மாகாண சட்டமன்றத்தில் வட சென்னையை பிரதிநிதித்துவப்படுத்தினார். 

இந்தியாவின் சுதந்திரத்திற்குப் பின்னர் தற்காலிக இந்திய நாடாளுமன்றத்திற்கு (1950 1952) இவர் பரிந்துரைக்கப்பட்டார். மேலும், இந்திய அரசியலமைப்பு வரைவுக் குழுவிலும் இவர் பங்களித்துள்ளார்.

 இறப்பு 
பு. ம. ஆதிகேசவலு நாயக்கர் 1964 ஆம் ஆண்டு செப்டம்பர் மாதம் 9 ஆம் தேதியன்று காலமானார்.

 மேற்கோள்கள் 

பகுப்பு:1898 பிறப்புகள்
பகுப்பு:1964 இறப்புகள்
பகுப்பு:இந்திய விடுதலைப் போரில் தமிழகம்
பகுப்பு:சென்னை அரசியல்வாதிகள்
பகுப்பு:சென்னை மக்கள்
பகுப்பு:இந்திய விடுதலைப் போராட்ட வீரர்கள்